google/wiki40b huggingface dataset:
מכונת הכסף

עלילה

הסרט עוקב אחר מספר מנהלי השקעות שזיהו את התפתחות משבר הסאבפריים בארצות הברית וניצלו אותו לטובתם.
ד"ר מייקל ברי הוא רופא, מנהל קרן גידור אקסצנטרי וחסר כישורים חברתיים. הוא מנתח נתונים של אלפי משכנתאות בסיכון גבוה ומגיע למסקנה כי הם יכנסו לחדלות פרעון בשנים הקרובות. בעוד שהרגולטורים ובתי ההשקעות הגדולים מתעלמים מקריאת המציאות ברי פונה לבנקאי השקעות מגופים כגולדמן זקס, דויטשה בנק, בנק אוף אמריקה, בר סטרנס ורוכש מהם מכשיר פיננסי, CDS, המאפשר לו תחליף למכירה בחסר של הלוואות אלו (כלומר יאפשר לקרן שלו להרוויח מאי תשלום המשכנתאות).
מארק באום הוא מנהל קרן גידור הפועלת תחת מורגן סטנלי. הוא סובל מהתמוטטות עצבים והתפרצויות כעס בעקבות מות אחיו. הבנקאי החלקלק ג'ארד ונט מדויטשה בנק, נחשף לפועלו של ברי ומפנה את תשומת לבו של באום למשבר המתפתח, בניסיון לשכנע אותו לרכוש CDS. באום וצוותו נוסעים לפלורידה, הם בוחנים מקרוב את שוק המשכנתאות המנופח, ומגיעים למסקנה דומה. כאשר השוק לא מתנהג כפי שציפו, באום וצוותו נתקפים בפאניקה, הם מתחילים בסדרת מפגשים עם גורמים פיננסים, אנליסטים ורגולטורים ומגלים את עומק הטיפשות והשחיתות, מה שמביא אותם להגדיל עוד יותר את ההימור נגד השוק.
ג'יימי שיפלי וצ'ארלי גלר הם צמד מנהלי השקעות צעירים ומוכשרים שנחשפים במקרה למחקרו של ונט. הם פונים לסוחר הבכיר לשעבר בן ריקט במטרה שיסייע להם בהשגת גישה לביצוע מכירה בחסר ממונפת נגד שוק המשכנתאות.
כשהבועה הפיננסית מתפוצצת בסופו של דבר, קרן הגידור של מייקל ברי משיגה תשואה של 489% ורווח של 2.69 מיליארד דולר והוא מחליט לסגור אותה. קרן הגידור של מארק באום מרוויחה כמיליארד דולר, גלר ושיפלי מרוויחים כמה עשרות מיליוני דולרים וג'ארד ונט מרוויח 47 מיליון דולר.
הסרט מסתיים בכיתוב בו מתואר שב-2015 החלו הבנקים לסחור שוב במכשירים פיננסים מסוג Bespoke tranche opportunity, שהם למעשה מקבילים ל-CDO הסינתטיים שהביאו לנפילתם בעבר.

הפקה וצילום

במאי ותסריטאי הסרט אדם מקיי הגה את הרעיון ליצירת סרט על בסיס ספרו של מייקל לואיס במהלך התחקיר שערך במסגרת עבודתו על הסרט החבר'ה האחרים. הוא חבר לחברת פלאן בי של בראד פיט שהסכימה להפיק את הסרט. במסגרת התסריט שיבץ קטעים של שבירת הקיר הרביעי, בהם מופיעים סלבריטאים בהופעות קמע כשהם מסבירים לצופה את הסוגיות הפיננסיות הנידונות בעלילה. וכן של שחקנים נוספים הפונים ישירות לצופים. צילומי הסרט התקיימו במחצית הראשונה של 2015 בניו אורלינס ובמנהטן. כוכב הסרט ראיין גוסלינג ציין ששיטת צילום הסרט הייתה שונה מהנהוג, מספר מצלמות הוצבו בסט והשחקנים לא ידעו מי מצולם בכל רגע נתון.

ביקורת ופרסים

הסרט היה מועמד לחמישה פרסי אוסקר בקטגוריות הסרט הטוב ביותר, הבמאי הטוב ביותר, שחקן המשנה הטוב ביותר (כריסטיאן בייל), התסריט המעובד הטוב ביותר והעריכה הטובה ביותר. הוא זכה בפרס על התסריט המעובד הטוב ביותר.
הסרט היה מועמד לארבעה פרסי גלובוס הזהב בקטגוריות הסרט הטוב ביותר, השחקן הטוב ביותר (כריסטיאן בייל וסטיב קארל) והתסריט הטוב ביותר אך לא זכה באף קטגוריה. הסרט זכה בפרס הקומדיה הטובה ביותר, התסריט המעובד הטוב ביותר, והשחקן הטוב ביותר בקומדיה (כריסטיאן בייל) מטעם איגוד המבקרים של רשתות השידור. הוא זכה בפרס הסרט הטוב ביותר מטעם גילדת המפיקים ובפרס התסריט המעובד הטוב ביותר מטעם גילדת התסריטאים. הוא זכה בפרס באפט"א בקטגוריות התסריט המעובד הטוב ביותר והיה מועמד בקטגוריות הסרט, הבמאי, העריכה, ושחקן המשנה הטוב ביותר (כריסטיאן בייל). הסרט זכה בפרס סטלייט בקטגוריית השחקן הטוב ביותר (כריסטיאן בייל) והיה מועמד בקטגוריית הסרט הטוב ביותר.
קהילות שרות

קהילות שרות הוא ארגון הפועל להחדרת מסורת הפיוט המזרחי למיינסטרים הישראלי. המיזם העיקרי של הארגון הוא הפעלת קבוצות ברחבי הארץ בהן לומדים וחווים את נושא הפיוט. מיזם זה ופרויקטים נוספים של הארגון
היוו גורם מרכזי בהפיכת הפיוט לז'אנר מוזיקלי נפוץ בישראל בעשור הראשון של המאה ה-21.

מיזמים קודמים ומקבילים

ב-1994 נוסדה התזמורת האנדלוסית הישראלית באשדוד, לאחר מכן הוקמו הרכבים רבים נוספים שפעלו בשדה הפיוט והמוזיקה הערבית כגון אנסמבל היונה, אנסמבל שחרית, אנסמבל קול עוד תוף, טריו אנדלוס ואחרים. באקדמיה למוזיקה ולמחול בירושלים הוקמה מחלקה למוזיקה ערבית, וכן הוקמו המרכז למוזיקה מן המזרח ומוסררה בית הספר הרב תחומי לאמנות וחברה ע"ש נגר בשכונת מוסררה בירושלים והחל לפעול "פסטיבל העוּד".
מיזם שירת פיוטים בציבור שהקדים את קבוצות "קהילות שרות" הוא מיזם ערבי "ידידי, השכחת?!" המתקיים באוניברסיטה העברית ביזמת אגודת הסטודנטים ובתמיכת קרן אבי חי, בהם שרו יחדיו סטודנטים, מרצים ופייטנים מסורתיים. ועדת ההיגוי של המיזם כללה את ד"ר מאיר בוזגלו, פרופסור חביבה פדיה, פרופסור אליהו שלייפר ופרופסור אביגדור שנאן.

פרויקט קהילות שרות

ב-2002 הקים יוסי אוחנה את הקבוצה הראשונה של "קהילות שרות פיוט וניגון" בירושלים, בתמיכת קרן אבי חי, ובשיתוף פייטנים ומוזיקאים כרוני איש-רן, הרב דוד מנחם, יאיר הראל ומימון מני כהן מחד ואנשי ועדת ההיגוי האקדמית של "ידידי השכחת" מאידך. בהמשך הוקמו קבוצות נוספות ברחבי הארץ, ונכון ל-2009 מתקיימות קבוצות בירושלים, חיפה, תל אביב, באר-שבע, הרצליה, בית-שאן, אוניברסיטת בר-אילן, אוניברסיטת תל אביב, חולון, משמר השרון וירוחם.
בקבוצות אלו לומדים וחווים את נושא הפיוט על רבדיו השונים - מוזיקה, טקסט, תרבות, מסורת, היסטוריה, משוררים ועוד. הלימוד נעשה על ידי פייטנים מן המסורת.
לדגם של קבוצות הלומדות שירה ופיוט היו תקדימים רבים בעולם היהודי בעבר, והמאפיין הייחודי של קהילות שרות היה הוצאתו של דגם זה אל מחוץ למסגרת דתית מחייבת. הלימוד משותף לגברים ונשים יחדיו, מתקיימות הרצאות מתוך המחקר האקדמי המודרני ונלמדות באותה מסגרת מסורות פיוט שונות: מרוקו, אלג'יריה, תימן, חלב (ספרדית-ירושלמית), עיראק, פרס, טורקיה, לאדינו וחסידות.

פעילות נוספת

קהילות שרות הייתה שותפה ליוזמה הראשונית של הקמת אתר הזמנה לפיוט, שהוקם ביוזמת ובתמיכת קרן אבי חי ובמסגרת עמותת סנונית בשנת 2005. חומרים מתוך פעילויות קהילות שרות מעשירים את מאגר ההקלטות של האתר.
במסגרת יוזמת פסטיבל הפיוט הוקמה בשנת 2009 "מקהלת הפיוט" של קהילות שרות, שחבריה הם נשים וגברים השרים יחד פיוטים ממסורות ישראל השונות. מנצח המקהלה הוא הפייטן והמלחין רוני איש-רן, פייטן במסורת הספרדית-ירושלמית ובוגר האקדמיה למוסיקה ירושלים, מורה לפיוט ב"קהילות שרות" מאז היווסדה, ומייסד האנסמבלים למוזיקה "קדם" ו"שחרית".
בנוסף, עוסק הארגון במתן סדנאות וימי עיון ובהכשרת פייטנים ומנחים בנושא הפיוט.

הישגי הארגון

פעילות הארגון הייתה גורם מרכזי ב"מהפכת הפיוט" שהתחוללה בישראל בעשור הראשון של שנות ה-2000, בהפיכת הפיוט לז'אנר מוזיקלי מרכזי, בלגיטימציה המחודשת לה זוכה הן המוזיקה היהודית והן המוזיקה הערבית והמזרחית, בהתרחבות הקהל הפונה למוזיקה זאת מחוץ לבתי-הכנסת, ולפנייתם של מוזיקאים פופולריים בחזרה אל הפיוט.
ארתור פולג'ם, רוזן ליברפול השני

ראשית חייו

ארתור פולג'ם נולד בעיר איסטבורן שבמזרח סאסקס שבאנגליה. הוא היה הבן הבכור והיחיד שהגיע לגיל בגרות מבין ילדיהם של ססיל פולג'ם, רוזן ליברפול הראשון ושל אשתו הראשונה, לואיזה הווארד, בתו של פרדריק ג'ון האוורד. מצד אמו היה ארתור פולג'ם צאצא של האדריכל ריצ'רד בויל, רוזן ברלינגטון השלישי. הוא התחנך באיטון קולג' ובמכללה הצבאית המלכותית בסנדהרסט לפני שהתגייס לצבא הבריטי.

קריירה צבאית

פולג'ם שירת במלחמת הבורים ובמהלכה קודם לדרגת קפטן. ביולי 1901 הוא התמנה להיות שלישו של הרוזן קדוגן, הלורד לוטננט של אירלנד. ב-1906 הוא פרש מהצבא.

קריירה פוליטית

ב-1907 ירש פולג'ם את תוארו של אביו כרוזן ליברפול וקיבל את מושבו בבית הלורדים באגף הליברלי של הבית. ביולי 1909 הוא מונה להיות מבקר משק הבית המלכותי במסגרת ממשלתו הליברלית של הרברט הנרי אסקווית', משרה שבה הוא שימש עד 1912. בשנה שלאחר מכן הוא התמנה להיות מושל ניו זילנד. ב-1917 שונה שם התפקיד מ"מושל ניו זילנד" (Governor of New Zealand) לשם "המושל הכללי של ניו זילנד" (Governor-General of New Zealand). באותה שנה נכנס הלורד ליברפול למועצה המלכותית. תקופת כהונתו הוארכה כדי שהוא יקבל את פני הנסיך מויילס בביקורו בניו זילנד.
במהלך מלחמת העולם הראשונה העניק הלורד ליברפול את שמו לרגימנט הרגלים של ניו זילנד. ב-1915 הוקמה בריגדת הרובאים של ניו זילנד שנקראה על שמו והיא השתתפה בקרבות במסגרת הדיוויזיה הניו זילנדית ופורקה ב-1919.

משפחתו

ב-1897 נשא הלורד ליברפול לאישה את אנט לואיז מונק, בתו של הנרי מונק, ויקונט מונק החמישי. לזוג לא נולדו ילדים. בהענקת התארים של ערב ראש השנה של 1918 הוענק לאנט התואר דיים הצלב הגדול של מסדר האימפריה הבריטית. הלורד ליברפול מת בביתו שבכפר קנוויק במאי 1941 בגיל 70. את תאריו ירש אחיו-למחצה, ג'רלד פולג'ם. הרוזנת מליברפול מתה במאי 1948 בגיל 73.
טלפס

היסטוריה

במאות ה־19 וה־20 הייתה טלפס מרכז של בתי חרושת לטקסטיל וגם כיום ניתן להבחין בבניינים הנטושים ששימשו כמפעלים לצורך עניין זה בעבר. 
בטלפס נערך קרנבל הכולל הצגות בו גברים בלבד מורשים להשתתף, והוא נחשב כחלק מהפסטיבל העממי הכלל-טירולי. קרנבל זה נערך כל חמש שנים בעיר והמאות הספורות של החוגגים אותו מגיעים מחופשים. עדויות ראשונות לקיומו של קרנבל זה מגיעות משנת 1571. מאז המאה ה-19 נותרה מסורת הקרנבל אותו הדבר, ולא שונתה כלל.
אדיב שפרינצק

ד"ר אדיב שפרינצק (נולד ב-1938) הוא מדען ואיש מנהל ישראלי, מומחה בתחום איכות הסביבה.

ביוגרפיה

נולד בישראל לשלומית וליאיר שפרינצק. הוא בעל תואר שלישי בפיזיקה גרעינית ניסיונית ממכון ויצמן. לימד קבוצת מחקר באוניברסיטת פרדו בארצות הברית.
שפרינצק מילא תפקידים שונים בתעשייה ובניהול. בשנות ה-80 היה מנהל מחקר ופיתוח בחברת תדיראן. בין השנים 1990–1994 שימש סמנכ"ל החברה הממשלתית לשירותי איכות הסביבה. בתפקידו הקים וניהל את פעילות הדיגום והאנליזה של מזהמי אוויר, קרקע ומי תהום. בשנת 1994 התמנה למנהל חברת אקו-טק, המתמחה בביצוע מדידות של ריכוזי מזהמים בסביבה.
נשוי לרבקה שפרינצק, ואב לשלושה. מתגורר ברחובות.
אלי בן-דהן

ביוגרפיה

נולד בקזבלנקה לשלמה ורוזין. עלה לישראל בשנת 1956 וגדל בבאר שבע. שיחק בקבוצת הצעירים של הפועל באר שבע. למד בישיבת נתיב מאיר, בישיבת מרכז הרב ובכולל האידרא ברמת הגולן.
שירת בצה"ל בתפקיד קצין אג"ם בעוצבת תבור של חיל התותחנים והגיע לדרגת רב-סרן.
בראשית אב התשל"ז (אוגוסט 1977) הצטרף עם משפחתו ליישוב חיספין ברמת הגולן. כקצין יחיד מונה למפקד המקום. שימש גם יו"ר המזכירות. בהמשך היה ר"מ במחזור הראשון של הישיבה התיכונית בחיספין. באוגוסט 1983 עבר עם משפחתו לבית-אל. ניהל את לשכתו של הרב מרדכי אליהו, הרב הראשי לישראל, בין השנים התשמ"ג-התשמ"ז (1983–1987). יזם ופיתח את מערך הכשרות הארצי אשר לא היה קיים עד אז. הרב אליהו רצה שימונה לדיין אך לא הצליח בכך.

קריירה פוליטית

לאחר סיום תפקידו בבתי הדין הרבניים הקים וניהל את עמותת "אביהן של ישראל", לזכר רבו הרב מרדכי אליהו. במקביל למד חצי יום בישיבת מרכז הרב. בהמשך נקרא בידי חברי הכנסת אורי אריאל וכצ'לה להצטרף אל מפלגת תקומה. בן-דהן נבחר לכנסת ה־19 מטעם המפלגה במקום הרביעי ברשימת הבית היהודי.
ב־19 במרץ 2013 (ח' בניסן ה'תשע"ג) מונה לסגן שר הדתות בממשלת ישראל ה-33. באופן רשמי שר הדתות היה נפתלי בנט, אולם בן־דהן תפקד בפועל כשר. בכהונתו פעל בן־דהן לבצע רפורמות בשירותי הדת בדגש על הנגשת שירותי הדת לציבור ומתן שירות אדיב ומסביר פנים.
בדצמבר 2014, לקראת הבחירות לכנסת העשרים, הודיע שיתמודד בפריימריז בבית היהודי ולא במפלגת תקומה. הוא הגיע למקום השני בפריימריז ושובץ במקום הרביעי ברשימה לכנסת.
בממשלת ישראל ה-34 מונה לסגן שר הביטחון. בעקבות התפטרות שר הביטחון משה יעלון במאי 2016 הוא מונה מחדש לתפקיד ב־1 ביוני 2016 תחת שר הביטחון החדש אביגדור ליברמן. עם התפטרותו של ליברמן - פגה גם כהונתו של בן-דהן, ב-18 בנובמבר 2018, וב-19 בנובמבר אישרה הממשלה מחדש את מינויו, כסגנו של ממלא מקום שר הביטחון, בנימין נתניהו.
לקראת הבחירות לכנסת ה-21, לאחר פרישתו של יו"ר המפלגה נפתלי בנט, התמודד בן-דהן על ראשות הבית היהודי. המועצה הציבורית בחרה ברב רפי פרץ, ובן-דהן נבחר על ידי המרכז למקום החמישי ברשימת הבית היהודי. לאחר ההסכם של הבית היהודי, האיחוד הלאומי ועוצמה יהודית לרוץ ברשימת איחוד מפלגות הימין כבלוק טכני, בתמורת לשריון ברשימת הליכוד, שוריין בן-דהן במקום ה-28 ברשימת הליכוד. לצורך כך התפטר בן-דהן באופן פורמלי מהבית היהודי, ושורין מטעם מפלגת המדף אח"י, מה שאיפשר לאחר הבחירות את התפלגותו לסיעת יחיד.
לקראת הבחירות לכנסת ה-22 שובץ במקום ה-13 ברשימת "ימינה" ולא נבחר לכנסת. עם כינון הכנסת ה-22 סיים את תפקידו כסגן שר הביטחון.

חיים אישיים

בן-דהן הוא בעל תעודת הוראה, תואר ראשון במנהל עסקים ותואר שני במדיניות ציבורית מהאוניברסיטה העברית בירושלים. הוסמך לרבנות בידי הרבנים שלום משאש, אברהם אלקנה כהנא שפירא ומרדכי אליהו. הוא מתנדב בזק"א.
תושב שכונת הר חומה בירושלים. נשוי ואב לתשעה.
ג'ימי ניוטרון (סדרת טלוויזיה)

תקציר העלילה

עלילת התוכנית סובבת סביב ג'ימי ניוטרון, ילד גאון שהמוח שלו מפותח בהרבה משל ילדים אחרים, והוא ממציא המצאות שלא מהעולם הזה. יש לו שני הורים תומכים, שני חברים מצחיקים ומגושמים וכלב רובוט אחד בשם גודארד. בכל יום ג'ימי מבלה את זמנו בפיתוח המצאות מטורפות במעבדה שלו, אשר מסבכות אותו בצרות.

ניקטונס יוניטי!

ניקטונס יוניטי! (באנגלית: Nicktoons Unite!) הוא משחק פלטפרומה שהופץ בשנת 2005 על ידי THQ. המשחק משולב עם ארבע סדרות שהיו בניקטונס: בובספוג מכנסמרובע, ג'ימי ניוטרון, דני פנטום וקסם של הורים. המשחק הופק על ידי מארה צ'אפה, טרבור גימון וצוות ניקלודיאון.
קרחון אבי

היסטוריה

הקרחון מופה על ידי הסקר הגאולוגי של ארצות הברית, באמצעות סקרים ובאמצעות תצלומי אוויר שבוצעו על ידי צי ארצות הברית - טייסת VX-6, בין השנים 1960–1962.
שמו של הקרחון ניתן לו על ידי הוועדה המייעצת לשמות אנטארקטיים, והוא נקרא על שם קומנדר גורדון ק. אבי (Gordon K. Ebbe) מפקד טייסת VX-6 בין יוני 1955 ועד יוני 1956.

לקריאה נוספת

• Ute Christina Herzfeld, Atlas of Antarctica: Topographic Maps from Geostatistical Analysis of Satellite Radar Altimeter Data, P 166
מסלול הדמעות

מסלול הדמעות (באנגלית: The Trail of Tears) הוא הכינוי לסדרה של גירושים לאוכלוסייה אינדיאנית בארצות הברית מהאזורים בהם הם ישבו במשך דורות לדרום-מזרח ארצות הברית, אל טריטוריות ממערב לנהר המיסיסיפי שכונו הטריטוריה האינדיאנית (Indian Territory). הגירושים בוצעו על ידי הממשל האמריקני לאחר שהועבר חוק גירושים האינדיאנים של 1830 . בדרך לשמורה החדשה, האוכלוסייה שגורשה סבלה ממחלות ומרעב ורבים מתו לפני שהגיעו לטריטוריה האינדיאנית. האוכלוסייה שגורשה כללה אנשים מהעמים האינדיאנים צ'רוקי, מוסקוגי, סמינול, צ'יקאסו וצ'וקטו, וכן העבדים האפריקנים של המגורשים אשר נאלצו לצעוד ליעדם בליווי מיליציות אמריקניות.
הסילוק של עם הצ'ירוקי ב-1838, אשר היה הגירוש האחרון באזור שממזרח למיסיסיפי, התרחש בעקבות גילוי זהב בג'ורג'יה ב-1828 אשר הוביל לבהלה לזהב בג'ורג'יה. כ-2,000 עד 8,000 מתוך 16,543 בני העם צ'ירוקי שגורשו נספו לאורך הדרך לטריטוריה האינדיאנית.
מאור סבג

ביוגרפיה

נולד ברחובות למשפחה דתית לאומית, למד בבית הספר "תחכמוני" והתחנך בתנועת בני עקיבא כחניך ומדריך. זיקתו למוזיקה החלה בגיל צעיר כפסנתרן. למד פסנתר אצל המורה חנה שלגי, והשתלם בפסנתר אצל רמי לוין ועומרי מור. בתיכון למד בישיבה תיכונית מצפה רמון ובישיבה לאמנויות ולמדעים בר-אילן בתל אביב במגמת מוזיקה.
בוגר בית הספר הגבוה למוזיקה "רימון" במגמת הלחנה ועיבוד. בין מוריו: רמי לוין, שמוליק נויפלד, עמיקם קימלמן, אורי זך ואבנר קנר.

יצירה וקריירה מוזיקלית

בשנת 2012 במהלך לימודיו, הלחין את שירו הראשון "נדמה בי נפשי" למילותיו של המשורר אורי צבי גרינברג - וזכה עמו במקום הראשון בתחרות שירי משוררים. שנה לאחר מכן (2013) זכה שוב באותה תחרות עם שירו "נחל קדרון" בביצוע ישי ריבו .
לאחר סיום לימודיו, החל לעבוד כפסנתרן אמנים ב-NMC, "ארומה מיוזיק" והליקון. בין האמנים איתם הופיע ושיתף פעולה: עידן רייכל, הראל סקעת, יובל דיין, עדן בן זקן, נסרין קדרי, ישי ריבו, אגם בוחבוט, גלית גיאת, לינה מח'ול, חיים משה, יוני רועה, כוכבי The Voice ישראל ואקס פקטור ישראל (ערוץ 2).
הלחין טקסטים של מיטב המשוררים, ביניהם אורי צבי גרינברג, אברהם שטרן וארז ביטון. משמש כמנהל מוזיקלי בפרויקטים וגופים רבים, ביניהם תיאטרון הקאמרי, תיאטרון באר שבע, תיאטרון הספרייה וסל"ה - הסטודיו לאמנויות התיאטרון מיסודו של יורם לוינשטיין.

סוליקא

בשנת 2016 נבחר המחזמר "סוליקא", פרי רעיונו, אותו יצר יחד עם תאיר סיבוני, לפסטיבל חג המחזמר בבת ים,  המחזמר זכה ב-3 פרסי אקו"ם, ביניהם בפרס "המוזיקה הטובה ביותר" בו זכה סבג ופרס ״תמליל השירים הטוב ביותר״ בו זכה סיבוני. כשנה בדיוק לאחר מכן בדצמבר 2017, העלה תיאטרון באר שבע את המחזמר אשר זכה להצלחה רבה והיה מועמד ל-4 פרסים בטקס פרס התיאטרון הישראלי לשנת 2017. המחזמר עדיין מציג ועתיד להופיע עד סוף שנת 2019 ברחבי הארץ. בעקבות המחזמר זכה סבג בפרס התיאטרון הישראלי לשנת 2017 בקטגוריית המלחין הטוב של השנה בתחום המוזיקה לתיאטרון.
יעקב יצחק אונגר

ביוגרפיה

נולד בשנת ה'תקצ"ח לרבי ישראל אלימלך אונגר מדומברובה ולמאטיל בתו של רבי יחיאל קוריצר. נישא לחנה בתו של רבי מאיר הורוביץ מדזיקוב (האמרי נועם). 
לאחר פטירת אביו בז' באלול ה'תרכ"ז מונה רבי יעקב יצחק למלא את מקומו ברבנות דז'בנה בה גם כיהן כאדמו"ר, אך רוב חסידי אביו נסעו לאחיו רבי משה אליקים בריעה שכיהן בדומברובה. 
רבי יעקב יצחק נפטר בשנת ה'תרנ"ב ואת מקומו באדמו"רות מילא בנו רבי שלום דוד אונגר בעיר רקוב. בניו הנוספים כיהנו באדמו"רות וברבנות בערים ריישא, רודלוב, סוקולוב פודלסקי, טרנוב וניימארקט שבגליציה.
ישראל בלוך

קורות חייו

ישראל נולד ברוסיה ב-1889 לאריה בלוך. ב-1905 עלה לארץ במסגרת עליה שנייה והצטרף לארגון הפועל הצעיר.
ב-1907 הצטרף לחוות כנרת. עקב סכסוך עם מנהל החווה, האגרונום משה ברמן, היה בקבוצה שנטשה את המקום ולאחר שיחות עם ד"ר ארתור רופין נחתם חוזה, עם הקבוצה (שנקראה קבוצת הכיבוש), לשנה להקמת קולקטיב (ללא מנהלים) בשם "קבוצת הכיבוש" שייעבד את אדמות אום ג'וני תמורת חלק מהיבול. וכך בדצמבר 1909 עברה הקבוצה מחוות כנרת לאום ג'וני והחלה לעבד את האדמות שלשפת הכנרת. 
לאחר שנה, עם סיום החוזה, עזבה הקבוצה את המקום וישראל הצטרף לקומונה החדרתית שב-1910 חתמה על חוזה עם רופין לאיכלוס אום ג'וני והחליפה את "קבוצת הכיבוש". בהמשך היה שותף להקמת דגניה א' שם חי עם אשתו עד לאחר מלחמת העולם הראשונה. לאחר עזיבת דגניה חי הזוג תקופת מה בחולדה.
ב-1912 הצטרפו ישראל ואליעזר שוחט למנחם שינקין במסעו לחוות הברון בג'ילין שבחורן. בעקבות מסע זה נוסחה הצעה לברון לחדש ההתיישבות במקום על ידי הקמת קבוצת פועלים. ההצעה נשלחה לפקידות בפריס אך כנראה לא הגיעו לידי הברון. 
ב-1921 היה בין מקימי מושב העובדים הראשון נהלל ושימש בתפקידים מרכזיים במושב ובארגונים חקלאיים שונים. 
ב-1925 היה שותף לכינוס באי כוחם של המושבים והארגונים בנהלל, שבו הוחלט להקים את "ארגון המושבים" שממנו הוקמה תנועת המושבים.
עם הקמת מועצה אזורית נהלל בשנת 1945, נתמנה בלוך לסגן יו"ר המועצה, עקיבא גולדשטיין.
בשנים 1946-1948 כיהן כיו"ר מועצה אזורית נהלל, וכסגן יו"ר ההנהלה המשותפת של מועצת נהלל ומועצה אזורית קישון.
ישראל נישא לסוניה, אותה פגש בדגניה, (ילידת 1891) והזוג חי בנהלל ועסק בחקלאות. ישראל נפטר ב-1955 ואשתו נפטרה ב-1960. שניהם קבורים בבית הקברות של נהלל. בנם יוסף (בובלה) המשיך את דרכם וקבור אף הוא בנהלל.
כיפת השמיים

באסטרונומיה ובניווט, כיפת השמים היא חציו של כדור דמיוני, בעל רדיוס אינסופי, שמרכזו הוא מרכז כדור הארץ. לצרכים מסוימים, נוח לדמות כאילו כל גרמי השמים מונחים על פני הכדור הזה. על פני כיפת השמים ניתן לשרטט גם את קו־המשווה השמימי ואת הקטבים השמימיים, שהם היטל של מקביליהם הארציים על אותו כדור.
כאשר כדור הארץ מסתובב סביב צירו, ייראו העצמים על גבי כיפת השמים כאילו הם סובבים סביב הקוטב השמימי כל 24 שעות. למשל, השמש תיראה כאילו היא זורחת במזרח ושוקעת במערב, וכך גם הכוכבים, כוכבי הלכת והירח. 
תרבויות עתיקות רבות האמינו כי הכוכבים נמצאים כולם באותו מרחק מכדור הארץ, וכי כיפת השמים היא ממשית. כיום ידוע כי המודל הזה אמנם שימושי לצורכי הפשטה, אך אינו נכון. העצמים שאנו רואים בשמים הם כה רחוקים מאיתנו עד שלא ניתן לאמוד את מרחקם על ידי צפייה בלבד. היות שהמרחקים הם כה גדולים, הם הופכים לבלתי רלוונטיים כאשר מבקשים לאתר גוף שמימי כלשהו: רק הכיוון, כלומר המיקום על פני כיפת השמים, חשוב. מבחינה זו, מודל "כיפת השמים" הוא כלי שימושי מאוד באסטרונומיה כאשר מבקשים לדעת לאן לכוון את מכשירי הצפייה.
מנפרד לם

מנפרד לם (בגרמנית: Manfred Lemm; נולד ב-1946 בברלין) הוא זמר ומוזיקאי גרמני העוסק בהחייאת מוזיקת היידיש.
לם היה ממארגני פסטיבל היידיש האירופאי שהתקיים בציריך, קרקוב, ובלברקוזן. לם כינס את שיריו של המשורר היידי מרדכי גבירטיג והלחין אותם בארבעה תקליטורים. הוא פועל מהעיר וופרטל.
עופר ורטה

קריירה

ורטה נולד באשדוד והחל לשחק כדורגל במחלקת הנוער של מועדון ספורט אשדוד. לקראת עונת 2010/2011 צורף לסגל הקבוצה הבוגרת של המועדון, וב-30 ביולי 2010 ערך את הופעת הבכורה שלו בקריירה, כשפתח בהרכב הקבוצה בניצחון 2–1 על הפועל באר שבע במסגרת גביע הטוטו. ב-21 באוגוסט ערך את הופעת הבכורה שלו בליגת העל, כשפתח בהרכב הקבוצה בניצחון 2–1 על הפועל עכו. כבר בעונתו הראשונה הפך ורטה לשחקן הרכב קבוע בקבוצה, וב-17 באוקטובר 2010 כבש את שער הבכורה שלו בליגת העל, שער השוויון בתוספת הזמן במשחק מול הפועל באר שבע שהסתיים בתיקו 3–3, אך עקב התפרעות אוהדי אשדוד נקבע בבית הדין כי היא תספוג הפסד טכני, והשער שכבש ורטה בוטל. את שערו הרשמי הראשון הבקיע בעונה שלאחר מכן, ב-11 בפברואר 2012, בניצחון 3–2 על הפועל חיפה. בסך הכל שיחק ורטה חמש עונות במועדון ספורט אשדוד, ובתום עונת 2014/2015 ירד עם הקבוצה לליגה הלאומית, לאחר שסיימה במקום האחרון בטבלה.
ב-1 ביולי 2015 חתם ורטה בקבוצת הפועל תל אביב. ב-1 באוגוסט 2015 ערך את הופעת הבכורה שלו במועדון, במשחק דרבי מול מכבי תל אביב במסגרת גביע הטוטו, ובסך הכל ערך 34 הופעות בכל המסגרות בעונת 2015/2016. ב-21 בינואר 2017 כבש את שער הבכורה שלו בהפועל תל אביב, בניצחון 1–0 על הפועל אשקלון. בהמשך עונת 2016/2017 איבד את מקומו בהרכב לאחר הצטרפותו של אייל משומר לסגל הקבוצה, אשר בתום העונה ירדה לליגה הלאומית.
ב-8 בספטמבר 2017 חתם ורטה לשנתיים בבית"ר ירושלים, ולאחר עונה אחת שוחרר מהקבוצה. ב-25 בדצמבר 2018 חתם ורטה בהפועל נצרת עילית מהליגה הלאומית עד לסיום העונה. ב-27 ביוני 2019 חתם בהפועל רמת גן.

נבחרת ישראל

ב-27 במאי 2011 ערך ורטה את הופעת הבכורה שלו במדי הנבחרת הצעירה של ישראל, במשחק ידידות נגד הולנד עד גיל 21. לקראת אליפות אירופה לנבחרות צעירות שנערכה בישראל ביוני 2013 זומן ורטה לסגל הנבחרת, ושיחק במשחק האחרון נגד אנגליה, שהסתיים בניצחון 1–0. בסך הכל ערך ורטה 12 הופעות במדי הנבחרת הצעירה.
באוקטובר 2012 זומן ורטה לראשונה לסגל נבחרת ישראל הבוגרת, על ידי המאמן אלי גוטמן, אך טרם שותף במשחק רשמי במדי הנבחרת.
בית כנסת בית תנחום

היסטוריה

בית הכנסת נבנה בתחילת המאה ה-21 בזכות יוזמתו של הרב יהודה יעקובוב, רב בית הכנסת, ותרומה של כ-2 מיליון דולר של האחים זאור ואקיף גיללוב (גורשומוב), מעשירי מוסקבה, בני העדה הקווקזית. בית הכנסת נקרא על שם אביהם תנחום אשר נרצח במוסקבה בשנת 1997. בשנת 2004 נרצח זאור גיללוב ואף שמו הונצח בבית הכנסת.
בית הכנסת בית תנחום נחנך בחודש מרץ 2003 בטקס הכנסת ספר תורה בנוכחות התורמים, הרב הראשי לישראל אליהו בקשי דורון, הרב אדולף שייביץ' והרב פנחס גולדשמידט מרוסיה וכ-1300 משתתפים.

מבנה בית הכנסת

מבנה בית הכנסת במבט-על נועד להזכיר את מבנה בית המקדש. המבנה מחופה באבן ירושלמית, עמודי המבנה ורבות מרצפותיו מכוסות בעבודות פסיפס. מתחם בית תנחום מכיל את אולם בית הכנסת, חדר הרצאות המשמש לתלמוד תורה וכנסים, מקווה טהרה לגברים הכולל גם סאונה וכן מוזיאון ליהדות קווקז ובו מוצגים דגמי בתי כנסת עתיקים מן הקווקז, תמונות רבני הקהילה לאורך הדורות, תשמישי קדושה ושטיחים קווקזיים. במבנה בית הכנסת פרטי עיצוב וריהוט רבים הקודמים לבניית בית הכנסת, זאת להבדיל מבניה מסורתית בה פרטי העיצוב של המבנה נבנים לאחר שמושלם המבנה עצמו. כך למשל הותאם המבנה למידותיהן של דלתות המבנה וחלונות הויטראז' שבו. רבים מפרטי העיצוב בבית הכנסת נוצרו במדינות שונות והובאו לישראל. תיבת שליח הציבור המוגבהת נמצאת במרכז האולם מתחת לכיפת בית הכנסת.
בראקל

מראה ותכונות

גזע הבראקל מופיע בשני מופעי צבע: האחד, חום כהה/שחור-לבן (מכונה גם "כסוף") באופן משובץ-מנומר, והשני, חום-כתום (מכונה גם "זהוב") באופן משובץ-מנומר. צווארו של העוף הוא בצבע אחיד (לבן או כתום, בהתאמה) ובעל נוצות ארוכות יותר.
גובהו של הזכר כ-60 סנטימטר, נוצות זנבו גדולות יותר, וכרבולתו אדומה ובולטת יותר. גובה הנקבה כ-35 סנטימטר. התרנגול ניזון מדגנים ומעלים, ומטיל כ־200 ביצים בשנה.
תרנגולת מזן בראקל מטילה בין 150 ל-180 ביצים לבנות בשנה, וביציהן יחסית גדולות במשקל של כ-65 גרם.
הבראקל היא תרנגולת שאינה דוגרת בדרך כלל, ולצורך רבייה משתמשים בתרנגולת מגזע אחר או במדגרה.

היסטוריה

מקורו של העוף הוא בבלגיה, שם גידלו אותו במשך מאות שנים והוא מוכר שם כבר משנת 1416. על פי ההערכות מקורו הוא בזן הפאיומי  המצרי, ממנה הגיע לבלגיה על ידי צלבנים.
מייבאיו ומגדליו בישראל בעשור השני של המאה ה־21 טענו כי במאות השנים האחרונות, היה נפוץ בקהילות יהודיות במזרח ובמערב אירופה, במזרח התיכון ובאגן הים התיכון, שהשתמשו בו לאכילת בשרו וביציו], עד שזן זה נדחק בעקבות המהפכה שחוללה תעשיית הפטם והביצים, שפיתחה זני תרנגולים בעלי ערך כלכלי גבוה יותר, המבוססים על הכלאות בין זני תרנגולים שונים מכל רחבי העולם]. כיום גזע הבראקל מגודל בעיקר לנוי או לשימור, בייחוד במשקים פרטיים בבלגיה ובסביבתה הקרובה].
בשנת 1968 הזן עמד בפני סכנת הכחדה והחלה פעילות לשימורו, לצורך כך הוקם ב-1971 מועדון ידידי הבראקל, שהצליח לאסוף כמה פרטים בודדים מהזן ולהצילו מהכחדה.
עולמות סטארגייט

פיתוח

חברת Cheyenne Mountain Entertainment ומטרו גולדווין מאייר הודיעו בפברואר 2006 על תחילת עבודה של משחק תפקידים מרובה משתתפים מקוון (MMORPG). עד לנובמבר 2006 שוחררו מספר עיצובים ותמונות מהמשחק, כמו גם העובדה שהמשחק יעבוד לפי מנוע Unreal בגרסה 3.0. יוצר הסדרה סטארגייט SG-1 בראד רייט שימש כיועץ למשחק. שלבי הפיתוח של המשחק הואטו מאז בצורה דרסטית עקב המשבר הפיננסי שפקד את ארצות הברית בשנים האחרונות. זאת ועוד, החברה המפתחת מתכננת להוציא לשוק בתחילת 2010 משחק יריות בגוף ראשון הנקרא "Stargate Resistance", בתקווה שמכירות המשחק יעלו באופן ניכר את המשך המימון ל"עולמות סטארגייט".
למשחק תוכננו לצאת חבילות הרחבה. אחת מהן היא כזו של הסדרה סטארגייט אטלנטיס.
בראיון שנערך עם אחד ממפתחי המשחק נאמר שיצירת משחק המבוסס על יקום סטארגייט הייתה קלה לנוכח התוכן העצום שמציע העולם הזה.

רקע עלילתי

"עולמות סטארגייט" מבוסס על סדרת המדע בדיוני הפופולרית סטארגייט SG-1. התכנונים המקוריים היו להריץ את המשחק במקביל לסדרת הטלוויזיה, אולם הסדרה עצמה בוטלה בשנת 2006. המשחק אמור להתרחש במהלך עונותיה הראשונות של הסדרה, כאשר מתרחש הקונפליקט בין הטאורי (בני כדור הארץ) לבין הגואולד, עוד לפני שהוצגה משלחת אטלנטיס ולפני עלילת האוריי. הגזעים שניתן לשחק בהם הם הטאורי, הגואולד, הג'אפה והאסגארד. מספר אלמנטים נלקחו ממשחקי היריות בגוף ראשון, כאשר ניתן יהיה להשתמש בכלי נשק ארציים וכן חייזריים. מערכת הקרבות תתבסס על טקטיקה, כאשר הבינה המלאכותית של השחקנים ושל האויבים תהיה מאתגרת במיוחד.